ஆக, இப்படி 1955- பிறந்து இன்று வரை, 2009 வரை இப்படியே வளர்ந்து விட்ட ஒன்று திடீரென இலக்கிய ஞான ஒளி பெற்று நாஞ்சில் நாடனுக்கு பரிசு கொடுக்கத் தேர்ந்துள்ளது என்றால் அதை நம்பமுடிகிறா? ஆச்சரியமாக இல்லையா?. விதிமுறைப்படி யென்றால், நிபுணர்கள் தேடித் தேர்ந்தது என்றாலும், சரி, அல்லது வழக்கம் போல ஆலோசனைக் குழுவினர் தேர்ந்தது என்றாலும் சரி, எந்தக் கணக்குக்கும் இது ஒத்து வர மறுக்கிறது. சரி, விதி முறைகள் பின்பற்றப்பட்டது என்றால் (அதை நான் நம்பவில்லை), ஆலோசனைக் குழுவினர் தேர்ந்தது என்றால், அல்லது இரண்டு தரப்புமே இன்றைய அதிகாரச் சூழலின்,கட்சி இலக்கியச் சூழலின் பாதிப்புக்கு உள்ளாகி, தேர்ந்தெடுத்தது என்றால், அப்போது அந்த[ப் பட்டியலில் இடம் பெறக்கூடியவர்கள் அனேகர். இன்றைய அரசியலில் தம்மை ஐக்கியமாக்கிக் கொண்டுள்ள கனி மொழி, சல்மா, தமிழச்சி தங்க பாண்டியன், , இளைய பாரதி, என்ற வரிசையிலும், பின்னர் ரவிகுமார், இமையம் (இமையம் எழுத்தை அவர் சார்ந்திருக்கும் கட்சியில் யாரும் படித்திருப்பார்களா என்பது சந்தேகம் தான், படித்திருந்தால் அவரையம் “நம்மாளுதான்” என்று ஏற்றுக்கொண்டிருப்பார்களா என்பதும் சந்தேகம் தான்) பின், எமது காலத்தின் மூத்த தமிழ் எழுத்தாளர் கலைஞருக்கு தன் நாவலைச் சமர்ப்பித்திருக்கும் தமிழ்ச் செல்வி, வாசற்படியில் நின்றுகொண்டு உள்ளே எட்டிப் பார்த்துக்கொண்டிருக்கும் மனுஷ்ய புத்திரன், அப்பா, எததனை பேருக்குக் கொடுக்கவேண்டி யிருக்கிறது!. இதையெல்லாம் விட்டு நாஞ்சில் நாடன் தான் கண்ணில் பட்டார் என்றால்…..